Minister waarsku oor spanning rondom buitelandersDie polisie beheer die xenofobie in Durban se middestad (14 April 2015) Foto: @ECR_Newswatch, Twitter Malusi Gigaba, minister van binnelandse sake, het Donderdag gewaarsku teen die spanning wat tussen Suid-Afrikaners en buitelanders opbou en gesê polisiebeamptes is ontplooi in plekke waar geweld uitgebreek het. Hy het gepraat in aanloop tot die beplande optog teen buitelanders, wat die Mamelodi Residents Trust Vrydag hou. “Xenofobiese geweld hou geen progressiewe en volhoubare oorwinning in nie. Opportuniste wat aan die geweld deelneem, doen afbreuk aan die menslike samelewing waarvoor ons lank baklei het. Hoewel ŉ meer gematigde benadering sekerlik nie die gewildste uitweg is nie, glo ek dit is die regte ding om te doen,” het Gigaba gesê. Gigaba het gesê hy het verlede week met die Mamelodi Residents Trust vergader om na hul besware te luister en ŉ beroep op hulle gedoen om hulle van geweld teen buitelanders te weerhou. “Ons moet op ŉ menslike en wettige manier optree, terwyl ons steeds die wesenlike frustrasies van gemeenskappe in ag neem. Humeure sal net lei tot geweld en ander onwettige optrede.” Hy het gesê die immigrasie-uitdagings wat Suid-Afrika ervaar is nie uniek nie. “Baie lande sukkel met teen-immigrantgevoelens,” het hy gesê. ‘n Vredesoptog teen xenofobie wat in 2015 in Durban gehou is. Foto: Verskaf Inwoners van Rosettenville het twee weke gelede huise aan die brand gesteek wat vermoedelik aan buitelanders behoort, wat bordele en dwelmhuise bedryf. Soortgelyke geweld het ŉ week later in Pretoria uitgebreek, toe talle buitelanders se winkels in Mamelodi en Atteridgeville geplunder is. “Ons demokrasie verskans ons swaarverdiende menseregte. Ons is eerstens en belangrikste mense. Hierdie werklikheid kan nie ontken word net weens jou land van herkoms of die dokumente wat jy besit of nie besit nie.” Gigaba het gesê die ongelukkigheid van die gemeenskapslede wat Vrydag aan die optog deelneem, hou verband met mededinging met buitelanders vir werksgeleenthede, toegang tot ekonomiese geleenthede en beweerde onwettige bedrywighede waarby buitelanders betrokke is. “Ons het alle veiligheidsbeamptes opdrag gegee om Vrydag sigbaar te wees en wetteloosheid objektief te hanteer, ongeag of die oortreder ŉ Suid-Afrikaner of ŉ buitelander is,” het hy gesê. “Die oproep vir verantwoordelike optrede is ook met sakeondernemings in die land gedeel. Die sakesektor is ŉ kritiese vennoot in ons pogings om teen-immigrantgevoelens te bestuur en daar word meer van ondernemings verwag.” Hy het gesê dit is noodsaaklik dat ondernemings aan Suid-Afrika se arbeids- en immigrasiewetgewing voldoen. Pakistan het intussen gesê die land sal veiligheid vir sy burgers verskaf wat aan ŉ alternatiewe teen-xenofobie optog wil deelneem, wat ook vir Vrydag in Pretoria beplan word.